กสิกรไทยบุกตั้งสำนักงานในเมียนมาร์
กสิกรไทยรับมอบใบอนุญาตตั้งสำนักงานผู้แทนในเมียนมาร์รับเออีซี
19 ก.ค. 2555

กสิกรไทยรับมอบใบอนุญาตตั้งสำนักงานผู้แทนในเมียนมาร์รับเออีซี
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารเตรียมจัดตั้งสำนักงานผู้แทนขึ้นที่กรุงย่างกุ้ง สหภาพเมียนมาร์ ซึ่งขณะนี้ได้รับมอบใบอนุญาตจัดตั้งสำนักงานผู้แทน จากธนาคารกลางสาธารณรัฐแห่งสหภาพเมียนมาร์
สำนักงานผู้แทนดังกล่าว ให้บริการแบบ One Stop Service มุ่งเน้นพัฒนาผลิตภัณฑ์และบริการต่างๆ แก่ลูกค้าอย่างต่อเนื่อง พร้อมให้ข้อมูลการตลาด การค้า การลงทุน และแนะนำเครือข่ายที่สำคัญต่างๆ รวมถึงโครงการจับคู่ธุรกิจ (Global Business Matching) ที่ธนาคารเล็งเห็นความสำคัญของการมีคู่ค้าที่เหมาะสม ซึ่งเป็นปัจจัยหลักในการทำธุรกิจให้ประสบความสำเร็จ โดยร่วมกับสำนักงานใหญ่และธนาคารพันธมิตรในสาธารณรัฐแห่งสหภาพเมียนมาร์ 
ทั้งนี้ ธนาคารขยายเครือข่ายพันธมิตรกับธนาคารต่างๆ ในภูมิภาคเอเชียอาคเนย์ รวมแล้วทั้งสิ้น 32 ธนาคาร ในประเทศกัมพูชา เกาหลี จีน ญี่ปุ่น ลาว เวียดนาม สิงคโปร์ อินโดนีเซีย โดยสาธารณรัฐแห่งสหภาพเมียนมาร์เป็นประเทศล่าสุด 
“นายสมเกียรติ กล่าวว่า ธนาคารพร้อมเดินหน้าต่อเพื่อเชื่อมเครือข่ายธนาคารพันธมิตรให้ครบ 9 ประเทศในภูมิภาคอาเซียนเร็วๆ นี้” นายสมเกียรติ กล่าว
นายสมเกียรติ กล่าวว่า เมียนมาร์เป็นประเทศที่น่าจับตามองเนื่องจากมีศักยภาพสูงในแถบเอเชีย โดยมีผู้ประกอบการไทยสนใจขยายการค้าการลงทุนเป็นจำนวนมาก